KIRJALLINEN KYSYMYS P-1557/01 esittäjä(t): Ian Hudghton (Verts/ALE) komissiolle. Geneettisesti muunnellut kalat.



Virallinen lehti nro 350 E , 11/12/2001 s. 0188 - 0189



KIRJALLINEN KYSYMYS P-1557/01 esittäjä(t): Ian Hudghton (Verts/ALE) komissiolle (17. toukokuuta 2001) Aihe: Geneettisesti muunnellut kalat On yleisesti tiedossa, että tavanomaisesti viljeltyjä kaloja karkaa jatkuvasti luontoon. Geneettisesti muunneltujen kalojen viljely johtaisi siis valtaviin riskeihin: tällaiset kalathan voisivat kirjaimellisesti uida tiehensä. Skotlannissa geneettisesti muunneltujen lohien viljelyn mahdollinen aloittaminen ja riski tällaisten kalojen mahdollisesta pääsemisestä luontoon ovat aiheuttaneet pelkoa siitä, että jo katastrofaalisesti pienentyneet luonnonvaraiset kalakannat kärsisivät lisää suuria vahinkoja. Katsooko komissio, että geneettisesti muunneltujen kalojen tuominen koeviljelylaitoksiin voi aiheuttaa suuria vahinkoja luonnonvaraisille kalakannoille, jos tällaiset kalat karkaavat ja risteytyvät luonnonvaraisten kalojen kanssa, mikä voi romahduttaa kalatalous- ja maatalousalan sekä kuluttajien luottamuksen? Kun otetaan huomioon, että ekosysteemille, kalatalous- ja vesiviljelyalalle sekä kuluttajille saattaa aiheutua riskejä, mitä turvajärjestelyjä komissio on toteuttanut varmistaakseen, että kuluttajat eivät joudu alttiiksi EU:ssa tai sen ulkopuolella kehitetyille geneettisesti muunnelluille kaloille? Voiko komissio kertoa, missä vaiheessa geneettisesti muunneltuja kaloja koskeva tutkimus ja sen rahoitus ovat EU:ssa, sekä selittää ja perustella miksi se rahoittaa tällaista tutkimusta, vaikka tällaisten kalojen kehitystyö tuo mukanaan riskejä? Franz Fischlerin komission puolesta antama vastaus (20. kesäkuuta 2001) Komissio yhtyy näkemykseen, jonka mukaan geneettisesti muunnetut kalat saattavat luontoon joutuessaan aiheuttaa peruuttamatonta vahinkoa kalakannoille ja meriympäristölle. Yhteisön lainsäädännössä käsitellään tällaisia organismeja koskevien toimien mahdollisia riskejä. Geneettisesti muunnettujen organismien tarkoituksellisesta levittämisestä ympäristöön 12 päivänä maaliskuuta 2001 annettu parlamentin ja neuvoston direktiivi 2001/18/EY(1) kattaa sekä koetarkoituksessa että kaupallisessa tarkoituksessa ympäristöön levitetyt geneettisesti muunnetut organismit (GMO), kalat mukaan luettuina. Kokeellisiin tutkimuksiin sovelletaan direktiivin B osan säännöksiä. Hakemusten arvioinnista ja lupien antamisesta vastaavat ne jäsenvaltiot, joissa suunniteltu koe on tarkoitus suorittaa. Kyseisten jäsenvaltioiden on ilmoitettava komissiolle ja muille jäsenvaltioille tällaisesta levittämisestä. Lisäksi yhteisössä suoritettua kokeellista levittämistä koskevia tietoja säilytetään Isprassa sijaitsevan yhteisen tutkimuskeskuksen yleisön käytettävissä olevassa tietokannassa (http://biotech.jrc.it). Komissio ei ole saanut tähän mennessä ainoatakaan ilmoitusta geneettisesti muunnettujen kalojen kokeellisesta levittämisestä. Luvat kaupallisessa tarkoituksessa tapahtuvaan levittämiseen edellyttävät direktiivin 2001/18/EY C osan mukaista hyväksyntää, jota koskeva hakemus käsitellään yhteisön lupajärjestelmässä yhteistyössä jäsenvaltioiden kanssa. Luvat voidaan antaa ainoastaan, jos ei ole mitään syytä olettaa, että levittämisellä olisi haitallisia vaikutuksia ihmisten terveyteen tai ympäristöön. Tähän mennessä ei ole jätetty ainoatakaan geneettisesti muunnettujen kalojen kaupallisessa tarkoituksessa tapahtuvaa levittämistä koskevaa hakemusta, eikä ainoatakaan tällaista lupaa ole annettu. Geneettisesti muunnettujen kalojen tai niistä saatujen tuotteiden käyttö elintarvikkeina tai elintarvikkeissa edellyttää uuselintarvikkeita koskevan asetuksen (uuselintarvikkeista ja elintarvikkeiden uusista ainesosista 27 päivänä tammikuuta 1997 annettu Euroopan parlamentin ja neuvoston asetus (EY) N:o 258/97(2)) mukaista lupaa. Asetuksen mukaan geneettisesti muunnetut elintarvikkeet eivät saa aiheuttaa vaaraa kuluttajalle tai harhauttaa kuluttajaa taikka erota siinä määrin perinteisistä elintarvikkeista, että niiden tavanomainen käyttö aiheuttaisi ravitsemuksellista haittaa kuluttajalle. Komissio rahoittaa tällä hetkellä erästä koekalojen siirtogeeniteknologiaa koskevaa hanketta, jonka tavoitteena on arvioida ja vähentää yhdistelmä-DNA-tekniikalla geneettisesti muunnetuista kaloista mahdollisesti aiheutuvia riskejä. Hanke on vuonna 1997 käynnistetyn Fair-ohjelman hanke nro 3482 (tutkimusta ja teknologista kehittämistä koskeva neljäs puiteohjelma), joka on tarkoitus saattaa päätökseen joulukuussa 2001. Hanketta koordinoi Julius-Maximilian Universität Würzburg Saksassa, ja sillä on yhteistyökumppaneita Espanjassa, Ranskassa, Italiassa, Yhdistyneessä kuningaskunnassa sekä Norjassa. Yhteisön rahoitusosuus on 924 000 euroa. Lisäksi komissio on osallistunut neljän geneettisesti muunnettuja kaloja koskevan hankkeen rahoitukseen, mutta kyseiset hankkeet on jo saatettu päätökseen. Kaksi näistä hankkeista koski yksinomaan bioturvallisuusnäkökohtia, kun taas kahta niistä voidaan ehkä soveltaa kaupallisesti. Tämänhetkisen tutkimuksen avulla pyritään valvomaan siirrettyjen geenien sekoittumista ja ilmenemistä sekä parantamaan siirtogeenisten kalojen tutkimusmenetelmiä. Hankkeen avulla ei pyritä tuottamaan ominaisuuksiltaan erilaisia siirtogeenisiä kaloja, muuttamaan geneettisesti kaupallisesti hyödynnettäviä lajeja tai levittämään geneettisesti muunnettuja organismeja ympäristöön. Tutkimus voi hyödyttää riskienarviointia ja markkinoilla olevien geneettisesti muunnettujen kalojen tunnistamista tulevaisuudessa. (1) EYVL L 106, 17.4.2001. (2) EYVL L 43, 14.2.1997.